ຫົວ​ໜ້າ ສ​ປ​ຊ ຮຽກ​ຮ້ອງ ໃຫ້​ຢຸດ​ຍິງ ໃນ​ທັນ​ທີ ຢູ່​ແຂວງ​ອິດ​ລິບ ຂອງ​ຊີ​ເຣຍ
ທ່ານກິວ​ເຕ​ເຣັ​ສເວົ້າ​ວ່າ ມີ​ປະ​ມານ 2 ລ້ານ 8 ແສນ​ຄົນ​ ໃນ​ແຂວງ​ອິດ​ລິບ ​ຕ້ອງການ​ຄວາມ​ຊ່ວຍ​ເຫຼືອ​ທາງ​ດ້ານ​ມະ​ນຸດ​ສະ​ທຳ ຫຼາຍກວ່າ​ຈຳ​ນວນ​ທີ່​ທາງ​ສະ​ຫະ​ປະ​ຊາ​ຊາດ​ ຄາດ​ໄວ້​ວ່າ​ມີ 800,000 ຄົນ​ ໃນ​ຕົ້ນ​ເດືອນນີ້.
ເລຂາທິການໃຫຍ່ ອົງການສະຫະປະຊາຊາດ ທ່ານແອນໂຕນິໂອ ກິວເຕເຣັສ ຮຽກຮ້ອງໃຫ້ຢຸດຍິງໃນທັນທີຢູ່ໃນແຂວງອິດລິບ ທາງພາກຕາເວັນຕົກສຽງເໜືອ ຂອງຊີເຣຍ ແລະຍຸຕິວິກິດການທາງດ້ານມະນຸດສະທຳ “ແລະຫຼີກລ່ຽງຕໍ່ການກໍ່ຄວາມຮຸນແຮງທີ່ຄວບຄຸມບໍ່ໄດ້” ຢູ່ໃນເຂດດັ່ງກ່າວ ທ່ານກິວເຕເຣັສ ກ່າວຕໍ່ພວກນັກຂ່າວທີ່ນະຄອນນິວຢອກ ໃນວັນສຸກວານນີ້ວ່າ ການປາບປາມຂອງລັດຖະບານທະຫານຊີເຣຍ ທີ່ໄດ້ຮັບການໜຸນຫຼັງ ໂດຍຣັດເຊຍຢູ່ໃນເຂດດັ່ງກ່າວມາເປັນເວລາເກືອບນຶ່ງປີແລ້ວນັ້ນ ໄດ້ພາໃຫ້ເກີດ “ການປະທະກັນຢ່າງຮ້າຍແຮງ ຊ້ຳແລ້ວຊ້ຳອີກ ລະຫວ່າງທະຫານລັດຖະບານເທີກີກັບລັດຖະບານທະຫານຊີເຣຍ ” ທ່ານມາກ ໂລຄັອກ ຫົວໜ້າທາງດ້ານມະສຸດສະທຳຂອງອົງການສະຫະປະຊາຊາດ ກ່າວຕໍ່ສະພາຄວາມໝັ້ນຄົງໃນວັນພຸດຜ່ານມານີ້ວ່າ ມີພົນລະເຮືອນຫຼາຍຮ້ອຍພັນຄົນກຳລັງພະຍາຍາມຈະຫຼົບໜີຈາກໂຈມຕີ ທີ່ໄດ້ຮັບການໜຸນຫຼັງຈາກຣັດເຊຍ ພວມໄປເຕົ້າໂຮມກັນຢ່າງໜາແໜ້ນ ຢູ່ໃນບໍລິເວນນ້ອຍໆໃກ້ກັບຊາຍແດນຂອງເທີກີ “ພາຍໃຕ້ເງື່ອນໄຂ ທີ່ໜ້າຢ້ານກົວ” ຊຶ່ງເປັນເຫດການທີ່ໄດ້ຮັບການຢືນຢັນໂດຍທ່ານກິວເຕເຣັສ ໃນວັນສຸກວານນີ້ ທ່ານກິວເຕເຣັສກ່າວວ່າ “ເກືອບ 900,000 ຄົນ ຊຶ່ງສ່ວນໃຫຍ່ແລ້ວແມ່ນພວກແມ່ຍິງແລະເດັກນ້ອຍ ໄດ້ພາກັນຫຼົບໜີ ຈາກການສູ້ລົບຮອບຫຼ້າສຸດ ຊຶ່ເປັນສະພາບທີ່ໜ້າເສົ້າໃຈທີ່ສຸດ ມີຫລາຍໆຮ້ອຍຄົນໄດ້ຖືກຂ້າຕາຍ ຫຼາຍໆຄົນໄດ້ຖືກຍົກຍ້າຍຫຼາຍໆຄັ້ງມາແລ້ວ ພວກເດັກນ້ອຍໄດ້ພາກັນໜາວຕາຍ ” ທ່ານກິວເຕເຣັສເວົ້າວ່າ ມີປະມານ 2 ລ້ານ 8 ແສນຄົນໃນແຂວງອິດລິບຕ້ອງການຄວາມຊ່ວຍເຫຼືອທາງດ້ານມະນຸດສະທຳ ຫຼາຍກວ່າຈຳນວນທີ່ທາງອົງການສະຫະປະຊາຊາດຄາດໄວ້ວ່າມີ 800,000 ຄົນໃນຕົ້ນເດືອນນີ້ ວິກິດການດັ່ງກ່າວໄດ້ບັງຄັບໃຫ້ອົງການສະຫະປະຊາຊາດຕ້ອງຮ້ອງຂໍການຊ່ວຍເຫຼືອເພີ້ມຕື່ມ 500 ລ້ານໂດລາ “ເພື່ອສະໜອງການຊ່ວຍເຫຼືອສຳລັບອົບພະຍົບທີ່ມາຮອດໃໝ່ ໃນໄລຍະຫົກເດືອນຕໍ່ໜ້າ ”